มาร์ค ซักเคอร์เบิร์ก ชี้แจงกรณีข้อมูลเฟซบุ๊ครั่ว
เฟซบุ๊คประสบกับอุปสรรคครั้งใหญ่ ข้อมูลรั่วไหลที่อาจส่งผลต่อการเลือกตั้งของ Donald Trump เมื่อปีที่แล้ว ล่าสุดมาร์คได้แถลงการณ์ผ่านเฟซบุ๊คแล้วเมื่อเช้านี้ เรื่องนี้เป็นอย่างไร ลงทุนแมนจะเล่าให้ฟัง
22 มี.ค. 2561

มาร์ค ซักเคอร์เบิร์ก ชี้แจงกรณีข้อมูลเฟซบุ๊ครั่ว / โดย ลงทุนแมน
เฟซบุ๊คประสบกับอุปสรรคครั้งใหญ่
ข้อมูลรั่วไหลที่อาจส่งผลต่อการเลือกตั้งของ Donald Trump เมื่อปีที่แล้ว
ล่าสุดมาร์คได้แถลงการณ์ผ่านเฟซบุ๊คแล้วเมื่อเช้านี้
เรื่องนี้เป็นอย่างไร ลงทุนแมนจะเล่าให้ฟัง
มาร์ค ซักเคอร์เบิร์ก เริ่มต้นด้วยการเล่าถึงจุดเริ่มต้นของเฟซบุ๊ค
เมื่อปี 2007 เฟซบุ๊คเปิดตัวครั้งแรกด้วยแนวคิดการเชื่อมถึงกันระหว่างบุคคล ทำให้เพื่อนและเรามีการแชร์ข้อมูลซึ่งกันและกัน เช่น การที่เราเห็นวันเกิดเพื่อน เห็นที่อยู่ของเพื่อน
ต่อมาปี 2013 นักวิจัยจากมหาวิทยาลัยเคมบริดจ์ ชื่อ Aleksandr Kogan ได้สร้างแอปพลิเคชันเกี่ยวกับการตอบคำถามส่วนตัว
แอปนี้มีคนติดตั้งทั้งหมด 300,000 คน แต่ด้วยระบบในการขอเข้าถึงข้อมูลตอนนั้น แทนที่แอปจะได้ข้อมูลแค่ 300,000 คนที่ติดตั้ง กลับกลายเป็นได้ข้อมูลของเพื่อนผู้ใช้ไปด้วย
จึงทำให้นาย Kogan ได้ข้อมูลไปทั้งหมดหลายสิบล้านคน
เมื่อเห็นแบบนี้แล้วเฟซบุ๊คไม่ได้นิ่งนอนใจ
ปีถัดมา เฟซบุ๊คได้มีการแก้ไขการเข้าถึงข้อมูลของแอปทันทีโดยการปรับเป็นรูปแบบที่เราเห็นทุกวันนี้คือ จะไม่ได้ข้อมูลของเพื่อนผู้ใช้ยกเว้นเพื่อนคนนั้นจะโหลดแอปมาใช้ด้วย
การปรับครั้งนี้ทำให้ไม่มีแอปไหนได้ข้อมูลเหมือนอย่างนาย Kogan อีก
เหมือนเรื่องจะจบลงไปได้ด้วยดี ถ้านาย Kogan ไม่แชร์ข้อมูลที่ได้ไป
แต่เป็นอย่างที่เรารู้กัน
ในปี 2015 นาย Kogan ได้นำข้อมูลไปให้ บริษัท Cambridge Analytica ซึ่งเป็นบริษัทที่ช่วยโฆษณาให้ประธานาธิบดี Donald Trump ที่ชนะการเลือกตั้งในปีที่แล้ว
เมื่อเฟซบุ๊คทราบข่าว จึงได้รีบติดต่อไปและได้รับคำยืนยันว่าจัดการลบข้อมูลให้หมดแล้ว
จนกระทั่งเกิดข่าวที่เห็นขึ้นในปีนี้ เฟซบุ๊คพึ่งทราบข่าวว่า จริงๆแล้ว บริษัท Cambridge Analytica อาจจะยังไม่ได้ลบข้อมูลที่เคยได้รับปากไปแล้ว
เฟซบุ๊คจะแก้ไขเรื่องนี้ยังไง
สำหรับเรื่องที่เกิดขึ้นมาร์คจะทำการตรวจสอบทุกแอปในขณะนี้ ถ้าแอปไหนไม่ให้ตรวจสอบ จะไม่มีสิทธิ์เชื่อมต่อกับเฟซบุ๊คทันทีและดำเนินการตามกฎหมาย
ส่วนการป้องกัน
มาร์ค กล่าวว่าจะมีระบบใหม่ที่ให้ผู้ใช้สามารถตรวจดูได้ว่าแอปไหนกำลังใช้ข้อมูลของเราอยู่ ซึ่งผู้ใช้สามารถกดเปิด ปิดเองได้ รวมถึงแอปที่เคยได้ข้อมูลไปแล้วเมื่อไม่ได้ใช้งานเกิน 3 เดือนข้อมูลจะเหลือเพียงแค่ชื่อและอีเมลล์ เท่านั้น
มาร์คได้กล่าวปิดท้ายแบบยอมรับผิดว่า เขาขอรับผิดชอบทุกสิ่งที่เกิดขึ้นบน platform เฟซบุ๊ค ถึงแม้ว่ากรณีของ Cambridge Analytica น่าจะไม่เกิดขึ้นอีกแล้วในอนาคต แต่ก็ไม่ได้ลบล้างสิ่งที่เกิดขึ้นในอดีตได้ เขาจะเรียนรู้จากประสบการณ์นี้เพื่อปรับปรุงเฟซบุ๊คให้มีความปลอดภัยมากขึ้น
เรื่องนี้เราได้อะไร
ไม่ว่าเฟซบุ๊คจะแก้ไขระบบเป็นที่เรียบร้อยแล้วหรือไม่อย่างไร
ถ้าเราลองนึกดูดีๆแล้ว
ทุกวันนี้แอปพลิเคชันที่เราติดตั้งกัน ส่วนใหญ่มีการขอเข้าถึงข้อมูลผู้ใช้ทั้งนั้น
แน่นอนด้วยความที่เราเองก็ไม่ได้เข้าใจดี เราก็กดตกลงอย่างเดียวเพราะอยากจะรีบใช้
เมื่อกดตกลง ข้อมูลเราก็ได้ถูกส่งออกไปแล้ว
เรื่องนี้อาจบอกได้ว่า
เราต้องระวังไว้ก่อนที่จะตอบตกลงอะไร
เรามาถึงยุคที่โดนเข้าถึงข้อมูลได้ง่ายมากขึ้นเรื่อยๆ
จนบางครั้ง เราอาจจะทำให้คนอื่นมารู้จักตัวเรา มากกว่า ที่เรารู้จักตัวเองเสียอีก…
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพลงทุนแมนอ่านฟรีได้ที่ 
----------------------
Reference
-
[4922].